Svjetska zdravstvena organizacija podigla razinu upozorenja od pandemije svinjske gripe
U Meksiku je umrlo 149 ljudi, a 1,600 ih je oboljelo. Najmanje 44 slučaja svinjske gripe zabilježena su u Sjedinjenim Državama, šest u 
Nakon drugog sastanka Odbora za izvanredne situacije u dva dana Svjetska zdravstvena organizacija izvijestila je o podizanju stupnja upozorenja od svinjske gripe. Tim povodom novinarima se u sjedištu Svjetske zdravstvene organizacije u Ženevi obratio dr. Keiji Fukuda, pomoćnik direktora zadužen za pitanja zdravstvene sigurnosti i okolišta. Dr. Fukuda kazao je da proglašavanje četvrte razine upozorenja na pandemiju svinjske gripe znači da postoji neprekidni prijenos virusa s čovjeka na čovjeka što dovodi do pojavljivanja svinjske gripe u određenom geografskom području. Svjetska zdravstvena organizacija savjetuje svima da što češće peru ruke te da izbjegavaju kontakte s ljudima kojima očito – u zdravstvenom smislu – nije dobro. Prema posljednjim podacima, vjeruje se da je od svinjske gripe u Meksiku umrlo 149 ljudi, a 1,600 ih je oboljelo. Najmanje 44 slučaja ove bolesti zabilježena su u Sjedinjenim Državama, a šest u Kanadi. Prvi slučajevi svinjske gripe jučer su potvrđeni u Španjolskoj, a u tijeku su provjere u Novom Zealandu, Francuskoj, Izraelu i Škotsku. Američki predsjednik Barack Obama izjavio je da Washington pažljivo prati situaciju u područjima Sjedinjenih Država gdje su registrirani slučajevi svinjske gripe. 'Situacija je zabrinjavajuća, ali ne i alarmantna' – rekao je Obama. Kada je u pitanju svinjska gripa, Sjedinjene su Države na području javnog zdravstva proglasile izvanredno stanje – što dopušta saveznim vlastima da troše proračunska sredstva u cilju blokiranja zaraze a omogućava se i korištenje cjepiva iz nacionalnih rezervi. Predsjednik je ovu mjeru opisao kao 'mjeru predostrožnosti'. U međuvremenu, Bijela kuća je priopćila da predsjednik Obama ni u jednom trenutku nije bio u opasnosti tijekom puta u Meksiko ranije ovog mjeseca. Za boravka u Meksiku predsjednik Obama je nazočio svečanoj priredbi u Nacionalnom antropološkom muzeju gdje ga je pozdravio direktor Felipe Solis. Dirkektor muzeja umro je 24. travnja. Bijela kuća je objavila izjavu glasnogovornika meksičkog veleposlanstva u Washingtonu u kojoj se navodi da je Solis umro od komplikacija ranije bolesti, a ne od svinjske gripe.